પાકિસ્તાનના ભૂતપૂર્વ કેપ્ટન શાહિદ આફ્રિદીએ વિવાદાસ્પદ વિધાન કરતાં પાકિસ્તાનનું મીડિયા અને નેતાઓ તેના પર તૂટી પડયા તેની નવાઈ થતી નથી, કારણ કે આફ્રિદીએ પાકિસ્તાનની દુખતી નસ પર હાથ મૂક્યો છે. તમારાં ચાર રાજ્યો તમે સંભાળી શકતાં નથી તો કાશ્મીર જેવું એક વધુ રાજ્ય લઈને શું કરશો ? તેના કરતાં કાશ્મીરને સ્વતંત્ર રાષ્ટ્ર તરીકે માન્યતા આપી દો અને ત્યાંના હિંસાચાર, રક્તપાતને બંધ કરવામાં મદદ કરો એવી ભૂમિકા તેમણે રજૂ કરી છે. આ ભૂમિકા વ્યવહારિક હોવા છતાં પાકિસ્તાની રાજકારણીઓને પચે એવી નથી કારણ કે આફ્રિદી બોલે છે તે સત્ય હોવાની દરેક પાકિસ્તાનીઓને જાણ છે, પણ આ સત્ય માન્ય કર્યું તો પાકિસ્તાનના રાજકારણીઓની તેમના જ દેશમાં ભૂંડી હાલત થયા સિવાય રહેશે નહીં. પાકિસ્તાનના બે ટુકડા થતાં બાંગલાદેશનો જન્મ થયો પણ બચેલું જે પશ્ચિમ પાકિસ્તાન છે તેનાં પણ ચાર રાજ્યો વ્યવસ્થિત ચલાવવાનું તેના શાસકો માટે મુશ્કેલ થઈ પડયું છે. પંજાબમાંના પંજાબીઓ બાકીના પાક નાગરિકો પ્રતિ હંમેશાં સાવકી મા જેવું વલણ રાખે છે. પરિણામે સિંધી અને અન્ય રાજ્યો કાયમ નારાજ હોય છે. હાલમાં જ વાયવ્ય ભાગમાં પઠાણ અને બલુચીમાં અલગતાવાદનાં બીજ રોપાયાં છે. તેઓનો રોષ સમજવાના બદલે બંદૂકની નળીએ પોલાદી બૂટ નીચે કચડી નાખવાનો પ્રયાસ થયો છે. અડધું પાકિસ્તાન હવે સરકારી શાસનના હાથબહાર ગયું છે. તેને લઈને જ શાસકો ચાર રાજ્ય સંભાળી શકતા નથી એમ આફ્રિદી કહે છે. કોઈ પણ દેશ વધતી વસતી અને બેરોજગારી ઉદ્ભવતાં અસંતોષ અને ગરીબીનો શિકાર બનતો હોય છે, પણ યોજનાબદ્ધ નિયોજન અને વિકાસનાં કામ હાથ ધરે તો સંપત્તિ નિર્માણ કરી શકે છે. આમ થાય તો જ લોકોની આવશ્યકતા પૂર્ણ કરી શકાતી હોય છે, વિશ્વમાંથી પણ મદદ મળી શકતી હોય છે, પણ તેને પણ ભ્રષ્ટાચારના કીડા લાગ્યા તો વિકાસ થતો નથી. પરિણામે વિકાસના નામે શૂન્ય અને ગરીબી તેમજ અસંતોષ વધતો જાય છે. પાકિસ્તાન આ બધી મર્યાદા ઓળંગી ગયું છે. આફ્રિદી જે કહે છે તેનો બીજો અર્થ એ થાય છે કે કાશ્મીરનો પ્રશ્ન પાકિસ્તાનનો નથી, કાશ્મીરીઓનો છે. તેમાં ચંચુપાત કરવા કરતાં પાક સરકાર અને રાજકારણીઓએ પોતાના દેશની બેહાલી પર ધ્યાન આપવું જોઈએ. કાશ્મીરનો પ્રશ્ન જેહાદ અને ભૂખમરાથી ગ્રસ્ત પાકિસ્તાની નાગરિકો માટે અફીણની ગોળી છે, તે લઈ લીધી તો પાક જનતા જાગૃત થશે, પોતાના હક માગવા લાગશે અને પાક રાજકારણીઓ અને લશ્કરી નેતાઓએ 70 વર્ષનો હિસાબ આપવો પડશે. તેના કરતાં જેહાદ અને કાશ્મીર આઝાદીનો નશો ચઢાવવો પાકિસ્તાની શાસકો માટે સરળ છે. આ સત્ય આફ્રિદી સમજ્યા હોય તો તેમણે પોતાના ક્રિકેટર વડાપ્રધાનને જઈને તે સમજાવવું જોઈએ. જો તે પણ શક્ય હોય નહીં તો જનજાગૃતિનું અભિયાન હાથ ધરવું જોઈએ, નારાજ પાકિસ્તાની જનતાને સંગઠિત કરીને ખરી સમસ્યાઓ ભણી વાળવી જોઈએ. આમ તો પાકિસ્તાની ક્રિકેટરો કાશ્મીર વિશે વિવાદાસ્પદ વિધાનો કરતા જ રહ્યા છે. અત્યારના વડાપ્રધાન ઇમરાન જ્યારે પાક ટીમના કેપ્ટન હતા ત્યારે કાશ્મીર સમસ્યા ક્રિકેટના મેદાનમાં ઉકેલાઈ શકે તેવી શેખી કરી હતી તો આફ્રિદીએ પણ એક વાર કાશ્મીર પ્રશ્ને ટ્વિટ કરીને વિવાદ ઊભો કર્યો હતો. જો કે મોટાભાગે પાક ક્રિકેટરો પાક તરફી ટ્વિટ કરી આમણે ત્યાં વિવાદ ઊભો કરતા રહ્યા છે પણ કદાચ પહેલી વાર આફ્રિદીએ કાશ્મીર પ્રશ્ને વિવાદભરી ટિપ્પણી કરી પોતાના દેશને કઠેડામાં મૂકી દીધો છે. વિશ્વનું ધ્યાન એટલે જ આ ટિપ્પણી પર ગયું છે અને વિશ્વમાં આતંકવાદના હોવાની પોતાના દેશની છાપને આફ્રિદીએ મંજૂર કરી હોય તેવું લાગી રહ્યું છે, પણ આ પાકિસ્તાની પ્રજાનું મંતવ્ય છે એવું આફ્રિદીની ટિપ્પણી પરથી માની શકાય.